《相和歌辞。置酒行》
唐代·李益

置酒命所欢，凭觞遂为戚。
日往不再来，兹辰坐成昔。
百龄非长久，五十将半百。
胡为劳我形，已须还复白。
西山鸾鹤顾，矫矫烟雾翮。
明霞发金丹，阴洞潜水碧。
安得凌风羽，崦嵫驻灵魄。
兀然坐衰老，惭叹东陵柏。

作者简介：李益(约750—约830)， 唐代诗人，字君虞，祖籍凉州姑臧（今甘肃武威市凉州区），后迁河南郑州。大历四年(769)进士，初任郑县尉，久不得升迁，建中四年(783)登书判拔萃科。因仕途失意，后弃官在燕赵一带漫游。以边塞诗作名世，擅长绝句，尤其工于七绝。